Informácia 
o priebehu a výsledkoch oficiálnej návštevy
podpredsedu vlády a ministra zahraničných vecí Štátu Izrael  Šimona Peresa v Slovenskej republike
dňa 15.10. 2001

	Na pozvanie prezidenta SR R. Schustera a ministra E. Kukana uskutočnil dňa 15.10.2001 podpredseda vlády a minister zahraničných vecí Štátu Izrael (ŠI) Šimon Peres jednodňovú oficiálnu návštevu Slovenska. Na návšteve Š. Peresa sprevádzali veľvyslanec ŠI v SR so sídlom v Jeruzaleme David Granit, generálny riaditeľ MZV ŠI Avi Gill, riadiaci pracovníci kancelárie ministra ZV ŠI a Yossi Katz, poslanec Knessetu a predseda Ligy priateľstva so SR v Knessete.
Š. Peres počas návštevy rokoval s ministrom zahraničných vecí SR  E. Kukanom, bol prijatý a rokoval s prezidentom SR R. Schusterom, predsedom vlády SR M. Dzurindom a predsedom NR SR J. Migašom. 
Š. Peres navštívil SR v rámci svojej cesty na medzinárodné sympózium FÓRUM 2000 v Prahe. Pôvodne sa jeho návšteva mala uskutočniť v prvej dekáde septembra 2001, keď sa mal zúčastniť na pozvanie prezidenta R. Schustera osláv prvého Pamätného dňa obetiam Holokaustu v SR, ale svoju účasť z bezpečnostných dôvodov vtedy zrušil.

V priebehu prvej oficiálnej návštevy ministra ZV Izraela v SR Š. Peres ocenil skutočnosť, že sa SR vysporiadala s otázkami minulosti predovšetkým v kontexte prístupu k problémom židovského obyvateľstva a prvého Slovenského štátu. Pozitívne hodnotil pokrok, ktorý dosiahla SR v svojej príprave na členstvo v EÚ a NATO. Izrael považuje rozšírenie obidvoch zoskupení za dôležitý prvok upevňovania medzinárodnej politickej a bezpečnostnej stability.
Š. Peres zdôraznil záujem Izraela o intenzívny rozvoj vzájomných vzťahov predovšetkým v ekonomickej a finančnej oblasti. Nevylúčil možnosť spolupráce vo vojenskej oblasti, kde je však hlavný dôraz kladený na obchodovanie s HI-TEC technológiami a modernizáciou existujúcej výzbroje a vojenských systémov. Obidve strany potvrdili záujem na zintenzívnení spolupráce MO a ozbrojených zložiek. Ocenili podpis Memoranda o porozumení medzi MO a vyjadrili sa za skoré vytvorenie spoločného výboru, ktorý by hospodársko-vojenskú spoluprácu v budúcnosti koordinoval. Okrem nesporného záujmu o spoluprácu v ekonomickej oblasti podčiarkol Š. Peres záujem Izraela i o rozvoj vzťahov  v  oblasti vzdelávania a historických vied.
V otázke možnosti vyhlásenia samostatného Palestínskeho štátu ubezpečil, že Izrael má záujem na jeho skorom vyhlásení, čomu ale musí predchádzať postupné naplňovanie Mitchellovej správy a ukončenie rokovaní a konečnom usporiadaní. Izrael si želá bezpečnú existenciu, v susedstve so stabilizovaným a nezávislým štátnym útvarom Palestínčanov. Vyjadril presvedčenie, že skoro budú jasné konkrétne kontúry palestínsko - izraelského postupu v tomto smere.
Podľa Š. Peresa Izrael chápe dôvody, ktoré vedú USA a VB k vytváraniu koalície za účasti islamských a arabských krajín, vyslovil však presvedčenie, že je to v tomto štádiu “účelová koalícia”, ktorá bude prirodzeným vývojom stratégie a taktiky boja proti medzinárodnému terorizmu postupne modifikovaná. Odmietol spájanie boja Bin Ladina s bojom za práva Palestínčanov, s odvolaním sa na J. Arafata, ktorý vyhlásil, že Palestínčania si “svoj boj vybojujú sami a nepotrebujú taký (Bin Ladinov) druh boja za naplnenie svojich požiadaviek a práv”.
Slovenská strana ocenila uskutočnenie tejto historickej návštevy a stotožnila sa s hodnoteniami rozvoja bilaterálnych vzťahov. V oblasti politických stykov bol zdôraznený záujem slovenskej strany o realizáciu návštevy prezidenta ŠI M. Katsava v SR začiatkom budúceho roka a návštevu premiéra SR v ŠI v prvej polovici 2002.  Predseda NR SR potvrdil záujem o realizáciu odloženej návštevy predsedu Knessetu v SR. Ocenený bol rozvoj vzťahov v oblasti vzdelávania rôznych zameraní (študenti, stáže pedagogických a vedeckých pracovníkov na kurzoch v Izraeli - MASHAW, Yad Vashem a pod.). Témou rokovania bola tiež ponuka slovenskej strany otvoriť v Bratislave pobočku Peresovho centra mieru,  čo Š. Peres veľmi uvítal.
SR taktiež potvrdila záujem o zintenzívnenie obchodno-ekonomickej spolupráce s dôrazom na zvýšenie jej vyrovnanosti (niekoľko rokov pretrvávajúce negatívne saldo obratu) a taktiež o prilákanie izraelských investorov do SR.
Intenzifikácia slovensko-izraelských vzťahov sa premietla aj do vzájomnej obchodnej výmeny, ktorá v roku 2000 síce vzrástla o 90 % oproti roku 1999, ale súčasný stav zďaleka neodráža skutočné možnosti ekonomickej spolupráce medzi našimi krajinami.
Obchodnej spolupráci nesporne napomohlo aj podpísanie ekonomických dohôd o zabránení dvojitému zdaneniu a o podpore a vzájomnej ochrane investícií a o voľnom obchode. Od r. 2000 začala v SR a v Izraeli pôsobiť Izraelsko-slovenská obchodná komora. Pozitívnym signálom pre izraelských podnikateľov by malo byť aj prijatie SR do OECD.
Bolo zdôraznené, že ekonomickú spoluprácu by posilnila návšteva izraelskej ministerky priemyslu a obchodu a skupiny podnikateľov, ktorí by na Slovensku mohli posúdiť možnosti ďalších izraelských investícií. Celkový objem doterajších izraelských investícií v SR dosiahol výšku 60 miliónov dolárov, i keď tieto údaje čiastočne  skresľuje fakt, že mnohé izraelské investície prichádzajú na Slovensko cez medzinárodné spoločnosti.
Počas rokovaní s predsedom vlády SR bol izraelskou stranou prezentovaný záujem, aby do činnosti zmiešanej komisie posudzujúcej otázky reštitúcií židovského majetku bol zapojený i predstaviteľ z Izraela, kde momentálne žije väčšina slovenskej židovskej populácie, ktorej sa reštitúcie môžu týkať. Predseda vlády SR akceptoval izraelskú požiadavku a prisľúbil jej tlmočenie predsedovi komisie a podpredsedovi vlády SR P. Csákymu.
SR jednoznačne podporuje urýchlenie obnovenia palestínsko-izraelských mierových rokovaní s vierou, že ich výsledkom bude dosiahnutie dohody o konečnom usporiadaní a vyhlásenie nezávislého palestínskeho štátu.
Bolo potvrdené jednoznačné, nemenné a  rozhodné odsúdenie teroristických aktov voči USA a podpora vytváraniu celosvetovej koalície v boji proti terorizmu vedenej USA a VB. SR je pripravená v rámci svojich možností prispieť k potrebám, ktoré vzniknú počas budovania koalície.

	V rámci návštevy si Š. Peres v krátkosti prezrel hrobku významného židovského rabína Chatama Sofera, ktorá je v súčasnosti v procese rekonštrukcie. Toto miesto je väčšinou židovských predstaviteľov označované za európsku Mekku židovstva.
Na záver pobytu v SR  mal Š. Peres na pozvanie Slovenskej spoločnosti pre zahraničnú politiku hodinovú prednášku v hoteli Danube na tému globalizácie a celosvetového mieru.

Z á v e r y :

Návšteva potvrdila, že vzťahy SR a Izraela sa dostali na kvalitatívne novú úroveň bez otvorených politických a historických otázok. Rozhovory akcentovali obojstranný záujem o pokračovanie dialógu vo všetkých oblastiach. 
Š. Peres deklaroval podporu Izraela členstvu SR v NATO i EÚ a vyjadril pripravenosť využiť široké kontakty izraelskej diplomacie v kľúčových krajinách na podporu slovenských integračných ambícií.
V bilaterálnej oblasti obe strany vyzdvihli uskutočnenie historicky prvej oficiálnej návštevy ministra ZV Izraela v SR v súčasnej napätej medzinárodnej situácii.
Okrem  bezproblémovosti vzájomných vzťahov v politickej rovine  zdôraznili obe strany záujem  o zintenzívnenie obchodno-ekonomickej spolupráce, ktorú považujú  za prioritnú oblasť bilaterálnych vzťahov. 
Popri vyhodnotení bilaterálnej spolupráce boli rokovania so všetkými predstaviteľmi zamerané na aktuálny vývoj situácie na BSV, s akcentom na otázku reálnosti obnovenia palestínsko-izraelských mierových rokovaní a eventuálny vývoj v smere vyhlásenia nezávislého palestínskeho štátu. Veľká pozornosť bola venovaná prezentovaniu postojov oboch krajín k teroristickým aktom z 11. septembra v USA a aktuálnemu vývoju po začatí vojny proti celosvetovému terorizmu a bombardovaní cieľov v Afganistane.
 Návšteva Š. Peresa v SR potvrdila užitočnosť pravidelnej výmeny názorov s predstaviteľmi Štátu Izrael. Rozhovory, okrem politickej dimenzie v bilaterálnej a multilaterálnej rovine, by mali podporiť zintenzívnenie obchodnej výmeny a prílev izraelských investícií do slovenskej ekonomiky. 
Priebeh návštevy mal silné mediálne krytie, okrem tlačových konferencií po prijatí u prezidenta SR a u ministra ZV SR dal Š. Peres separátne interview po prílete do SR na letisku a následne počas prestávok medzi prijatiami.